Behandlingen kan opleves som sviende og varm. Efter behandlingen kan der være svie eller prikken i huden i nogle timer eller helt op til 2 dage. Hævelsen falder gradvist efter 2-3 dage, men din hud kan være let hævet i en måned efter behandling og let rød i ca. 2 måneder efter behandling. Ikke-kirurgisk øjenlågsløft medfører en lille risiko for infektion i huden, og du bedes straks søge læge i tilfælde af tiltagende rødme, varme, hævelse, smerter eller feber efter behandlingen. Skorper på huden i det behandlede område løsner sig efter 4-6 dage. Der er risiko for forbigående øget pigmentering i det behandlede område, hvilket efterfølgende kan reduceres med Hydroquinon creme (receptpligtig). Risikoen er størst ved behandling om sommeren og hos personer med mørk hud. Ved infektion, krads eller overbehandling kan der opstå ar i huden i det behandlede område.